
	Comisia pentru buget, finanţe şi bănci
	
	Bucureşti,        
Nr. 22/ 98/ 02.03.2009


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind acordarea unor fonduri pentru înălţarea de biserici, cu care comisia noastră a fost sesizată în fond cu adresa Biroului Permanent nr.Pl.x.76 din 11 februarie 2009.
	PREŞEDINTE,

Viorel Ştefan

	Comisia pentru buget, finanţe şi bănci
	
	Bucureşti,    
Nr. 22/ 98/ 02.03.2009


RAPORT

asupra propunerii legislative privind acordarea unor 

fonduri pentru înălţarea de biserici
Cu adresa nr.Pl.x.76 din 11 februarie 2009, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind acordarea unor fonduri pentru înălţarea de biserici.

La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr.892/28.07.2008, precum şi punctul de vedere negativ al Guvernului.
 Prezentul proiect de Lege are ca obiect de reglementare instituirea obligaţiei Guvernului, începând cu anul 2009, de a acorda fonduri pentru înălţarea de biserici, respectiv  câte 50.000 lei în fiecare an, pentru fiecare biserică, parohie sau mânăstire, aflată în construcţie.
Se are în vedere alocarea, o singură dată, a sumei de 40.000 lei, pentru finanţarea lucrărilor de pictură în curs de executare la bisericile înălţate începând cu anul 1990, atât în parohii, cât şi în mânăstiri.
În urma analizei propunerii legislative de către membrii comisiei, aceştia au hotărât respingerea, deoarece:
Susţinerea financiară a unităţilor de cult aparţinând cultelor religioase recunoscute de lege este reglementată de Ordonanţa Guvernului nr.82/2001 privind stabilirea unor forme de sprijin financiar pentru unităţile de cult aparţinând cultelor religioase din România, aprobată cu modificări şi completări prin Legea nr.125/2002 ce prevede posibilitatea ca, de la bugetul de stat şi prin bugetele locale, să se aloce fonduri pentru susţinerea cultelor, inclusiv pentru finanţarea lucrărilor de construire şi reparare a lăcaşurilor de cult. 
Textul propunerii legislative nu ţine cont nici de prevederile art.10 alin. (6) din Legea nr.489/2006 privind libertatea religioasă şi regimul general al cultelor, potrivit cărora „ Cultele recunoscute pot beneficia, la cerere, de sprijin material din partea statului, pentru cheltuielile privind funcţionarea unităţilor de cult, pentru reparaţii şi construcţii noi, în raport cu numărul credincioşilor, conform ultimului recensământ, şi cu nevoile reale”.   
Aplicarea acestei iniţiative legislative va genera influenţe financiare asupra bugetului de stat, astfel se impune respectarea art.138 alin.(5) din Constituţia României, republicată, care prevede că „Nici o cheltuială bugetară nu poate fi aprobată fără stabilirea sursei de finanţare”.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor domnul Adrian Lemeni, Secretar de Stat al Ministerului Culturii, Cultelor şi Patrimoniului Naţional şi doamna Radu Ana, Director în cadrul în Ministerul Finanţelor Publice.

La lucrările comisiei au participat 27 deputaţi, din totalul de 31 membri ai comisiei.

Raportul comisiei a fost de respingere, cu unanimitate de voturi. 
Propunerea legislativă a fost respinsă de Senat în şedinţa din data de 4 februarie 2009, în calitate de primă Cameră sesizată.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii propunerii legislative privind acordarea unor fonduri pentru înălţarea de biserici, în şedinţa din data de 25 februarie 2009, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

 Viorel Ştefan
	SECRETAR,

Iuliu Nosa


Consilier parlamentar:
   Luminiţa Ghiorghiu    

